Diari Oficial de la Generalitat Valenciana


Sumari del DOGV 7823, del 07-07-2016 (2016/4558)

RESOLUCIÓ de 14 de juny de 2016, del president, per la qual s'accepta la renúncia presentada i es minora la subvenció concedida a l'Associació Amics de l'Òpera de Castelló, referida a la producció de l'òpera Don Pasquale, i es disposa de les economies produïdes en favor d'Infinity, Eventos y Producciones, SL, respecte de les subvencions convocades per al foment d'activitats musicals com ara l'organització de festivals, cursos de perfeccionament musical, concursos, projectes musicals de caràcter singular i projectes de producció musical, durant els mesos d'octubre de 2014 a desembre de 2015.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7823

Data del DOGV
:   07-07-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/4558


Data del document
:   14-06-2016

Organisme emissor
:   Culturarts Generalitat

Tipus de document
:   Resolució

Anàlisi jurídica

 Descriptors 

:   * Culturarts Generalitat
    * ajuda pública

RESOLUCIÓ de 14 de juny de 2016, del president, per la qual s'accepta la renúncia presentada i es minora la subvenció concedida a l'Associació Amics de l'Òpera de Castelló, referida a la producció de l'òpera Don Pasquale, i es disposa de les economies produïdes en favor d'Infinity, Eventos y Producciones, SL, respecte de les subvencions convocades per al foment d'activitats musicals com ara l'organització de festivals, cursos de perfeccionament musical, concursos, projectes musicals de caràcter singular i projectes de producció musical, durant els mesos d'octubre de 2014 a desembre de 2015. [2016/4558]  
  
Vista la proposta que eleva el director general de CulturArts referida a la renuncia parcial presentada a la producció de Don Pasquale, amb la consegüent minoració de la subvenció concedida a l'Associació Amics de l'Òpera de Castelló (Resolució de 28 de setembre de 2015, del president de CulturArts Generalitat, DOCV 7626, 30.09.2015) i la disposició de les economies produïdes en favor d'Infinity, Eventos y Producciones, SL, en atenció als següents  
  
Antecedents de fet  
  
Primer. Que, mitjançant la Resolució de 23 de març de 2015, de la presidenta de CulturArts Generalitat, publicada en el DOCV núm. 7496, de 31 de març de 2015, es van convocar subvencions per al foment d'activitats musicals com ara l'organització de festivals, cursos de perfeccionament musical, concursos, projectes musicals de caràcter singular i projectes de producció musical, durant els mesos d'octubre de 2014 a desembre de 2015, i que, dins del termini assenyalat per a la presentació de sol·licituds, que finalitzava el dia 20 d'abril de 2015, es van presentar, entre d'altres, les següents:  
- Associació Amics de l'Òpera de Castelló, el 20 d'abril de 2015, en el servei territorial de la Conselleria en Castelló, amb número de registre d'entrada 8394, per a dos projectes, un de caràcter singular i un altre de producció:  
Temporada d'òpera 2014-2015 d'Amics de l'Òpera de Castelló.  
Producció de l'òpera Don Pasquale (inauguració de la temporada lírica 2015-2016), amb l'obertura d'un expedient amb el número FM-114/15.  
- Infinity, Eventos y Producciones, SL, el 10 d'abril de 2015, amb núm. de registre d'entrada 892 de CulturArts Generalitat, per als projectes singulars «Recordant Nino Bravo», «Boleros màgics» i «Recordant els grans musicals», amb l'obertura d'un expedient amb el número FM-023/15.  
Segon. Que, mitjançant la Resolució de 28 de setembre de 2015, del president de CulturArts Generalitat (DOCV 7626, 30.09.2015), i d'acord amb el punt primer, es van concedir, entre d'altres, les següents ajudes i per als programes ressenyats:   
- Associació Amics de l'Òpera de Castelló, per als projectes de temporada d'òpera 2014-2015, projecte singular, i per a Producció de l'òpera Don Pasquale, projecte de producció musical, la quantitat, en conjunt, de 6.000 euros.  
Tercer. Que, de conformitat amb l'annex V de l'acta de la comissió tècnica avaluadora de 2 de setembre de 2015, prevista en la base cinquena de la Resolució de 23 de març de 2015, de la presidenta de CulturArts Generalitat (DOCV 7496, 31 de març), la proposta de beneficiaris per modalitats va incloure, per a Associació Amics de l'Òpera de Castelló, les quantitats següents: 2.249,03 euros per al projecte singular Temporada d'òpera 2014-2015, i 3.771,45 euros per al projecte de producció musical de l'òpera Don Pasquale (inauguració de la temporada lírica 2015-2016), i s'establia una única quantitat d'ajuda, en conjunt, de 6.000 euros, màxim admés per a cada ajuda en la base primera.3 de la convocatòria esmentada.  
Quart. Que, mitjançant la Resolució de 28 de setembre de 2015, del president de CulturArts Generalitat (DOCV 7626, 30.09.2015), i d'acord amb el punt segon, com que no hi havia més projectes en la modalitat de projectes de producció musical, es van nomenar els suplents en la modalitat de festivals i projectes de caràcter singular, en els quals recauria l'ajuda en cas de possibles renúncies o incompliments, i entre els quals figurava en primer lloc, per ordre de prelació, el següent:  
- Modalitat de: Festivals i projectes de caràcter singular:  
Infinity, Eventos y Producciones, SL, amb 81 punts, per al projecte singular: «Recordant Nino Bravo», expedient número FM-023/15.  
  
Cinqué. Que, degudament publicada en el DOCV la resolució a què es fa menció en els antecedents segon i quart, i practicades les notificacions establides en la base huitena de la convocatòria, el beneficiari, l'Associació Amics de l'Òpera de Castelló, va presentar un escrit d'acceptació de la subvenció el 7 d'octubre de 2015 i, dins del termini establit en la base deu de la convocatòria, va presentar la justificació de la subvenció el 22 de desembre de 2016.  
Així, en la memòria succinta de la justificació aportada a què es refereix la base deu.2.a) de la convocatòria, i pel que fa específicament a la memòria de producció de Don Pasquale, aquesta associació va comunicar que, tot i que les dates de representació de la nova producció estaven previstes per al 27 i 29 de novembre de 2015 al Teatre Principal de Castelló, per raons alienes a la voluntat de l'associació, que no s'expliciten en l'escrit, l'estrena de la producció es posposava als dies 15 i 17 d'abril de 2016. També es va aportar una declaració d'ingressos i despeses segons la qual aquestes últimes ascendien a la quantitat de 18.274 euros pels conceptes d'honoraris de cantants, orquestra, cor, direcció musical i escènica, i despeses d'impremta, d'escena i de gestor.  
  
Sisé. Que, una vegada analitzada la documentació del compte justificatiu aportat -factures i justificants de pagament realitzats-, és adequat i oportú el referit a l'activitat de temporada d'òpera 2014-2015 d'Amics de l'Òpera de Castelló, però no s'aporta la corresponent a l'activitat de producció de l'òpera Don Pasquale. Per això, es va requerir la beneficiària perquè aportara les despeses realitzades i efectivament pagades fins al 31 de desembre de 2015 de la producció de Don Pasquale, respecte dels conceptes manifestats en la seua memòria, com ara honoraris de cantants, orquestra, cor, direcció musical i escènica, i despeses d'impremta, d'escena i de gestor, al ser la convocatòria d'ajudes per a activitats realitzades entre els mesos d'octubre de 2014 i desembre de 2015. Es va produir un nou requeriment, amb l'advertència d'actuar d'ofici a la minoració de l'ajuda concedida i es confirmava la quantitat de 2.249,03 euros per al projecte singular Temporada d'òpera 2014-2015 correctament justificat, sense que la documentació sol·licitada referida a la Producció de l'òpera Don Pasquale haja sigut aportada.  
  
Amb data 3 de maig de 2016, amb registre d'entrada en CulturArts el següent 16 de maig i núm. 2307, es va presentar escrit signat per Rafael Lloret Teruel, president de la beneficiaria Associació Amics de l'Ópera de Castelló, pel qual l'expressada associació renuncia a la sol·licitud d'ajuda per al projecte de producció de Don Pasquale, mantenint-lo per a la temporada següent, fent incidència en les raons abans manifestades pel que fa als retards produïts.  
  
Fonaments de dret  
  
Primer. Naturalesa i intensitat de les subvencions  
Des de la perspectiva administrativa, les subvencions són una tècnica de foment de determinats comportaments considerats d'interés general, i fins i tot un procediment de col·laboració entre l'Administració pública i particulars per a la gestió d'activitats d'interés públic. Així, la Llei 38/2003, de 17 de novembre, General de Subvencions, assenyala en l'article 19.3, quant al finançament d'activitats subvencionades, que l'import de la subvenció no podrà ser, en cap cas, d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
De la mateixa manera, la convocatòria aprovada mitjançant la Resolució de 23 de març de 2015, de la presidenta de CulturArts Generalitat, publicada en el DOCV número 7496, de 31 de març de 2015, estableix, en la base primera.4, que l'import de les ajudes regulades en aquesta convocatòria no podrà ser en cap cas d'una quantia que, aïlladament o en concurrència amb altres subvencions, ajudes, ingressos o altres recursos, superen el cost de l'activitat subvencionada que haja de realitzar el beneficiari.  
És evident que el que pretén la tècnica de foment és la col·laboració de l'Administració actuant en el finançament d'activitats d'interés públic promogudes, entre d'altres, per particulars, però amb un clar límit que assenyalen l'article 19.3, esmentat anteriorment, així com la base primera.4 de la convocatòria, o, dit de manera col·loquial, que no es pot superar el cost de l'activitat subvencionada, amb més motiu si aquesta, per raons que no són pertinents ara, no s'ha portat a efecte en la totalitat.  
Segon. Renuncia parcial i, en conseqüència, minoració de la subvenció concedida  
Pel que fa a la renuncia parcial presentada en l'expediente FM-114/15, son d'aplicació els articles 90 i 91 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, considerant la renuncia dels interessats com a forma de finalització del procediment, així com els seus efectes, sense necessitat d'altres pronunciaments.  
Pel que fa a la minoració de l'ajuda concedida en l'expedient FM-114/15, s'apliquen les bases primera.4, quant a la intensitat de l'ajuda que no podrà superar el cost de l'activitat subvencionada; la novena.1.b, quant a l'obligació de realitzar l'activitat d'acord amb el programa presentat; la novena.1.e, quant a l'obligació de justificar l'ús de la subvenció, i la deu.2.d, quant a la presentació del compte justificatiu abans del 31 de desembre de 2015.  
  
A més, la base onze, altres disposicions, estableix la possibilitat de modificar la subvenció per l'incompliment de les obligacions indicades més amunt (base novena.1.b i d), entre d'altres, tot respectant el principi de proporcionalitat en la modificació, i afegeix que, si l'alteració de les condicions del projecte subvencionat signifiquen una reducció d'aquest, com és el cas que es planteja, la modificació serà proporcional a la minoració efectuada.  
Aquesta és la situació que es dedueix de la renuncia presentada per l'associació beneficiària (Associació d'Amics de l'Òpera de Castelló) en el tràmit de justificació de la subvenció i que planteja la necessitat de minorar-la al trencar principis essencials de la llei i de la convocatòria de les ajudes.  
Quant al quantum de la minoració, tenint en compte l'annex V de l'acta de la comissió tècnica avaluadora de 2 de setembre de 2015, a què es va fer referència en l'antecedent tercer, l'Associació Amics de l'Òpera de Castelló va rebre la quantitat de 2.249,03 euros per al projecte singular temporada d'òpera 2014-2015, que ha sigut justificat correctament; la resta és per al projecte de producció musical de l'òpera Don Pasquale (inauguració de la temporada lírica 2015-2016), que no ha sigut portat a terme ni justificat dins del calendari 2015 del projecte presentat, havent renunciat a la sol·licitud ateses les circumstàncies sobrevingudes pel retard en les dates de producció i exhibició, per la qual cosa de l'ajuda de 6.000 euros concedida només li correspon mantindre la quantitat de 2.249,03 euros, degudament justificada, per la realització de la temporada d'òpera 2014-2015.  
Tercer. Disposició de les quantitats sobrants  
La base setena de la convocatòria aprovada per la Resolució de 23 de març de 2015, de la presidenta de CulturArts Generalitat, publicada en el DOCV número 7496, de 31 de març de 2015, assenyala, en el paràgraf tercer, que la resolució de concessió de les ajudes inclourà un llistat de suplents, relacionats per ordre de prioritat, en els quals recaurà l'ajuda en cas de renúncies o d'incompliments, sempre que es troben inclosos en la proposta a què es refereix la base sisena.dos.  
  
En aquest sentit, en la Resolució de 28 de setembre de 2015, del president de CulturArts Generalitat (DOCV 7626, 30.09.2015), i d'acord amb el punt segon, com que no hi ha suplents proposats en la modalitat de projectes de producció musical com el renunciat, es van nomenar els suplents en la modalitat de festivals i projectes de caràcter singular. Aquest desglossament per modalitats respon al contingut de la base primera.3, que determina la regla de repartiment dels diners de la convocatòria en tres agrupacions de modalitats: festivals i projectes musicals de caràcter singular, d'un costat; cursos i concursos, d'un altre, i, finalment, projectes de producció musical.  
També la Resolució de 28 de setembre de 2015 va nomenar suplents en la modalitat de cursos i concursos, però aquests ja han estat atesos en la seua totalitat mitjançant les resolucions d'1 de desembre de 2015 i d'1 de març de 2016. del president de CulturArts Generalitat.  
Quart. Beneficiaris i quantia  
Per tant, la quantitat de 3.750,97 euros concedida a l'Associació Amics de l'Òpera de Castelló per al projecte de producció musical de l'òpera Don Pasquale, l'anul·lació de la qual es tramita, com que no hi ha suplents en la modalitat de projectes de producció musical i tampoc queden suplents en la modalitat de cursos i concursos, ateses les resolucions d'1 de desembre de 2015 i d'1 de març de 2016, del president de CulturArts Generalitat, ha d'aplicar-se a l'agrupació de modalitats de festivals i projectes de caràcter singular, i haurà de destinar-se als suplents d'aquesta modalitat, amb les quantitats màximes aprovades en relació a la puntuació total obtinguda, assenyalades en l'acta de la comissió tècnica avaluadora de 2 de setembre de 2015, punt quart, últim paràgraf.  
Al primer suplent Infinity, Eventos y Producciones, SL, amb 81 punts de valoració per al projecte singular «Recordant Nino Bravo», li correspondria una ajuda semblant al projecte l'anul·lació del qual es tramita, ja que l'entitat que pateix la minoració va aconseguir 87 punts en l'avaluació de la seua sol·licitud, seguint les normes establides en l'acta de la comissió tècnica avaluadora de 2 de setembre de 2015, que va determinar les quanties en funció de la puntuació aconseguida.   
  
Per tot això, en atenció al que disposen els articles d'aplicació de la Llei 38/2003, de 17 de novembre, General de Subvencions; les bases primera.3 i setena de la convocatòria aprovada per la Resolució de 23 de març de 2015, de la presidenta de CulturArts Generalitat, publicada en el DOCV número 7496, de 31 de març de 2015, així com les disposicions d'aplicació general de la Llei 30/1992, de Règim Jurídic de les Administracions Públiques i del Procediment Administratiu Comú i, en concret, els articles 90 i 91, tot i considerant les competències que tinc atribuïdes, resolc:  
  
Primer  
Acceptar la renuncia parcial a la subvenció per al projecte de producció de Don Pasquale, concedida per mitjà de la Resolució de 28 de setembre de 2015, del president de CulturArts Generalitat (DOCV 7626, 30.09.2015) i minorar la subvenció de 6.000 euros, concedida a l'Associació Amics de l'Òpera de Castelló, expedient número FM-114/15, per un import de 3.750,97 euros, corresponent al projecte de producció musical renunciat producció de l'òpera Don Pasquale.  
  
Segon  
Concedir una subvenció de 3.750,97 euros a Infinity, Eventos y Producciones, SL, en la modalitat festivals i projectes de caràcter singular, per al projecte singular «Recordant Nino Bravo», amb expedient número FM-023/15.  
  
Tercer  
Mantindre la Resolució de 28 de setembre de 2015, del president de CulturArts Generalitat (DOCV 7626, 30.09.2015), pel que fa a la resta d'aspectes no modificats anteriorment per les resolucions d'1 de desembre de 2015 i d'1 de març de 2016, del president de CulturArts Generalitat  
  
De conformitat amb el que estableixen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i 10, 14, 46 de la Llei 29/1998, reguladora de la jurisdicció contenciosa administrativa, contra aquest acte, que posa fi a la via administrativa, es podrà recórrer potestativament en reposició o bé cabrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant del president de CulturArts Generalitat, en qualitat d'òrgan competent per a concedir les ajudes, en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada,  
  
València, 14 de juny de 2016.- El president de CulturArts Generalitat: Vicent Marzà Ibáñez.